钦定古今图书集成/方舆汇编/职方典/第1521卷 > 《贵州山川》
## 钦定古今图书集成/方舆汇编/职方典/第1521卷 > 《贵州山川》

木阁青山在宣慰司城西四十里，林木蓊蔚，水西之
境由此而入养龙坑。在养龙坑长官司两山之间，泓
渟渊深，灵物藏其下。当春初和畅，夷人立柳坑畔，择
牝马之贞者系之。已而云雾晦冥，类有物蜿蜒与马
接。其产必龙驹。本朝洪武四年，伪夏明升降献良马
十，其一白者乃得之于此。首高九尺，长丈馀，不可控
御。诏祀马祖，然后敕典牧者囊沙四百觔压而乘之，
行苑中，久渐驯习。后将行夕月之礼于清凉山，乘之
而蹑云，一尘弗惊，赐名“飞越峰”，且命绘形藏焉。翰林
学士宋濂为之赞。大岩山在婺川县东八十里，山有
一岩，深邃可容百馀人，时多游翫于此。《蜗深叠岩》在
府西一百二十里，峻壁间有一石门，泉从中出，岁旱
祷之，风雨骤作。铜关铁寨山在潭溪长官司西南。其
山高峻，上颇平广，可容千人，三面据险，性南可登。铜
鼓岩在黎平府城东北二十里，有洞高大如屋，深远
可三里，中有溪水横流。罗汉洞在府城东北一十五
里，洞门宽大，旁有石磴如床，可容二百人。八部山在
普安州城东三十里，“诸峰皆石，矗然摩空。”罗磨塔山
在州城北一百八十里，四面峭壁，上有寨，惟一迳可
达，东北瞰盘江。三一溪在州治东，其源有三：一出沙
庄，一出云南坡，一出目前山，三流合一入于城南水
洞。洞外狭内旷，其巅有通明处，其中悬崖怪石，状若
人兽，清奇可翫。关索岭在项营长官司治东，势极高
峻，周回百馀里，上有关索庙，因名。蔡苗山在新添卫
城东北一十里，上有泉，悬崖飞下，宛如玉虹，名曰“飞
泉。”都匀洞在都匀长官司东一十里。前门北向，高广
一丈五尺。后门南向，高广四五尺。洞中乱石状如象
鼻，杂草丛生。白水河在安庄卫城南三十里，悬崖飞
瀑直下，数十仞为河，湍激若雷，平日云雾塞其下。